ผู้ว่าฯโอกลาโฮมา ติด “โควิด” รายแรกในกลุ่มผู้นำรัฐอเมริกา หลังร่วมกิจกรรมหาเสียง “ทรัมป์”
ผู้ว่าฯโอกลาโฮมา ติด “โควิด” รายแรกในกลุ่มผู้นำรัฐอเมริกา หลังร่วมกิจกรรมหาเสียงของ “โดนัลด์ ทรัมป์” ที่เมืองทัลซา
ผู้ว่าฯโอกลาโฮมา ติด “โควิด” รายแรกในกลุ่มผู้นำรัฐอเมริกา หลังร่วมกิจกรรมหาเสียงของ “โดนัลด์ ทรัมป์” ที่เมืองทัลซา
17 ก.ค. 2563

สำนักข่าวซินหัว รายงานว่า เควิ สติตต์ ผู้ว่าการรัฐโอกลาโฮมาของสหรัฐฯ กล่าวว่าเขามีผลทดสอบโรคติดเชื้อไวรัสโคโรนาสายพันธุ์ใหม่ (โควิด-19) เป็นบวก กลายเป็นผู้ว่าการรัฐคนแรกที่ออกมายืนยันการติดเชื้อต่อสาธารณชน นับตั้งแต่เกิดการแพร่ระบาดในประเทศ
“ผมเข้าทดสอบโรคโควิด-19 เมื่อวานนี้ และผลลัพธ์ออกมาเป็นบวก ผมรู้สึกสบายดี มีอาการปวดร่างกายเล็กน้อยเมื่อวานนี้” ผู้ว่าการรัฐเควิน สติตต์ กล่าวกับผู้สื่อข่าว
ผู้ว่าการรัฐฝ่ายรีพับลิกันรายนี้ กล่าวว่า เขาแยกตัวเองออกห่างจากสมาชิกครอบครัวคนอื่น และทำงานจากที่บ้าน
ขณะที่สื่อท้องถิ่นรายงานว่า สติตต์เป็นผู้นำการประชุมคณะกรรมาธิการสำนักงานที่ดินเมื่อวันอังคาร (14 ก.ค.) เขาปล่อยให้หน้ากากอนามัยตกอยู่บริเวณคอแทนที่จะปิดปาก ในระหว่างเป็นเจ้าภาพการประชุมและตอบคำถามของผู้สื่อข่าวหลังจากนั้น
แม้ว่าจะติดเชื้อไวรัสโควิด-19 แต่สติตต์ไม่คิดว่าจำเป็นต้องใช้มาตรการล็อกดาวน์ในรัฐอีกครั้ง และกล่าวว่า “การย้อนกลับไปและขังตัวเองในบ้านไม่ทำให้ไวรัสหายไปได้” อีกทั้งเขายังไม่สนใจที่จะเลื่อนการเปิดธุรกิจในรัฐออกไป “ยังเร็วเกินไปที่จะคิดเรื่องการชะลอตัวหรือย้อนกลับไปใช้มาตรการเดิม”
ทั้งนี้ รัฐโอกลาโฮมามีรายงานผู้ติดเชื้อเพิ่มขึ้นนับตั้งแต่ประธานาธิบดีโดนัลด์ ทรัมป์ จัดกิจกรรมหาเสียงที่เมืองทัลซาในวันที่ 20 มิ.ย. ซึ่งสติตต์ก็เข้าร่วมด้วย โดยกระทรวงสาธารณสุขของรัฐโอกลาโฮมามีรายงานผู้ป่วยรวมจำนวน 21,783 ราย นับถึงวันอังคาร (14 ก.ค.) เพิ่มขึ้น 993 รายเมื่อเทียบกับวันก่อนหน้า ส่วนยอดผู้เสียชีวิตขยับถึง 428 ราย
เจ้าหน้าที่สาธารณสุขระดับสูงในท้องถิ่นกล่าวว่ายอดผู้ติดเชื้อที่เพิ่มขึ้นโดยเฉพาะอย่างยิ่งในทัลซา อาจเชื่อมโยงกับกิจกรรมหาเสียงของทรัมป์ รวมถึงการประท้วงต่อต้านที่เกิดขึ้นในเวลานั้น
บรูซ ดาร์ต กรรมการบริหารสำนักสาธารณสุขของทัลซา กล่าวระหว่างการแถลงข่าวในวันที่ 8 ก.ค. ว่า ในช่วง 2 วันที่ผ่านมา ทัลซามีผู้ป่วยเกือบ 500 ราย และเพิ่งมีงานใหญ่หลายงานเมื่อช่วง 2 สัปดาห์ก่อน “ผมคิดว่าเราค้นพบความเชื่อมโยงแล้ว”